**Az Eszterházy Károly Főiskola Földrajz és Környezettudományi Intézete nappalin vagy levelezőn meghív egy pár féléves felsőoktatási kalandra…**

**Földrajz alapszakra (BSc)**

A föld- és földrajztudományi képzési ághoz tartozó földrajz alapszak a hagyományos földrajztanári és geográfus szakok anyagát foglalja magában. Az alapszakon szerezhető szakképzettség megnevezése geográfus. A földrajz alapszak képzési célja egyrészt, hogy a hallgatók megfelelő elméleti és gyakorlati ismerettel rendelkezzenek a következő képzési szint elvégzéséhez, másrészt a képzést az alapszakos diploma megszerzése után befejező és az elhelyezkedés mellett döntő szakemberek rendelkezzenek korszerű természettudományos szemléletmóddal, kellő mélységben ismerjék a természeti, társadalmi-gazdasági és települési környezet megértéséhez szükséges elméleti és módszertani alapokat. A képzés alatt a hallgatók megtanulják, hogyan ismerjék fel a Földön lejátszódó természeti és társadalmi folyamatok sajátosságait és kölcsönhatásait. A természet- és társadalom-földrajzi rendszer fő elemeinek ismeretében értelmezik a feltárható törvényszerűségeket. Tematikusan feltérképezik a természeti, társadalmi, gazdasági, környezeti folyamatokat. Földrajzi, térbeli adatokat elemeznek, modelleznek. A geográfus a földrajzi problémák vizsgálata során a földtan, a biológia, a néprajz, a szociológia, a történelem, a közgazdaságtan, a vallás, a nyelv, a politika, az építészet, sőt a művészettörténet területével is megismerkedik. A végzett geográfus szakemberek ismereteik birtokában környezeti, tájminőségi, települési és térelemzési kérdésekre adják meg a választ. Laboratóriumi, terepi adatfelvételeket készítenek, társadalom-földrajzi adatokat rendeznek adatbázisba, és azokat geotudományi eszközökkel elemzik. Szakterületükön belül döntés-előkészítés megtámogatására elvégzik a szükséges szakmai elemzéseket. A szakon elsajátítható elméleti és gyakorlati ismereten túl fontos, hogy a geográfus rendelkezzen néhány, a munkavégzést segítő tulajdonsággal, melyek az együttműködő, kapcsolatteremtő képesség, kommunikációs készség, a minőség iránti igény és a felelősségtudat. A képzés része a gyakorlati képzés is, amely az elméleti ismeretek elmélyítését és a gyakorlati módszerek, eljárások megismerését szolgálja.

A diploma megszerzéséhez szükséges feltételként megjelölt nyelvtudási színt nem állít magas követelményt a hallgatók elé: egy idegen nyelvből államilag elismert középfokú C típusú nyelvvizsgát jelöl meg, de a szakirodalom megismeréséhez, szakmán belüli újdonságok befogadásának szükséges feltétele a stabil nyelvismeret.

Az alapszakon végzettek folytathatják tanulmányaikat a geográfus képzés második szakaszában, vagy elhelyezkedhetnek tanárként, önkormányzatoknál, környezetvédelmi hivataloknál, természetvédelmi hatóságoknál, idegenforgalmi hivataloknál.

Felvétel feltétele: érettségi bizonyítvány, érettségi tanúsítvány, középiskolai bizonyítvány

Az alábbiakból kell kettőt választani: biológia v. fizika v. földrajz v. informatika v. kémia v. matematika v. természettudomány v. történelem v. szakmai előkészítő tárgyak. Közép vagy emelt szintű érettségi is elegendő.

Többletpontok igazolása és egyéb, jelentkezéshez kapcsolódó dokumentumok: felsőoktatási szakképzés igazolása, fogyatékosság igazolása, gyermekgondozás igazolása, hátrányos helyzet igazolása, nyelvvizsgát igazoló dokumentum, OKJ bizonyítvány, sporteredmény igazolása, tanulmányi, művészeti versenyeredmény igazolása

**Környezettan alapszakra (BSc)**

A környezettudományi képzési ághoz tartozó környezetten alapszakon végzett szakemberek alkalmazott környezetkutató szakképzettséget szereznek. A környezettan alapszak képzési célja egyrészt, hogy a hallgatók az elméleti és gyakorlati ismeretek elsajátítása során olyan szintet érjenek el, hogy a következő képzési szintre léphessenek, másrészt azok a szakemberek, akik ezen a szinten a munkavállalás mellett döntenek, rendelkezzenek korszerű természettudományos szemléletmóddal, valamint matematikai, informatikai, kémiai, fizikai, földtudományi és biológiai ismereteik birtokában képesek a környezettudomány alkalmazott szintű művelésére. Az oktatás részeként a hallgatók megismerkednek a környezettudományi elméletek, paradigmák, elvek gyakorlati alkalmazásával, az emberi környezetben, a Föld felszíni és felszín közeli szféráiban lejátszódó fizikai, kémiai, földtudományi és biológiai folyamatokkal. A képzés alatt a hallgatók alkalmassá válnak a környezet- és természetvédelem, az ipar, mezőgazdaság, erdőgazdaság, vízügy, egészségügy, települési önkormányzatok területén jelentkező környezettudományi szakképzettséget igénylő feladatok megoldására, környezettudományhoz kapcsolódó alap- és alkalmazott kutatói feladatok ellátására. A képzés során a hallgatóknak lehetőségük nyílik a következő szakirányok differenciált szakmai ismereteinek elsajátítására: környezetkutató, környezettan tanári, technikatanári, geofizikai, meteorológiai, geológiai, geográfiai szakirányok. A szakon az elsajátítható elméleti és gyakorlati ismeretek mellett elvárható néhány alapvető tulajdonság: az együttműködő és kapcsolatteremtő képesség, a kommunikációs készség, a minőség iránti igény és a felelősségtudat; utóbbiak különösen a tanár szakirányokon kamatoztathatóak.

A diploma megszerzéséhez szükséges feltételként megjelölt nyelvtudási színt egy idegen nyelvből államilag elismert, középfokú C típusú nyelvvizsgát jelöl meg, de a szakirodalom megismerésének, a szakmán belüli újdonságok befogadásának szükséges feltétele a stabil nyelvismeret.

Az alapszakon végzettek folytathatják tanulmányaikat a földtudományi képzés második szakaszában, vagy elhelyezkedhetnek alkalmazott környezetkutatóként hazai és nemzetközi kutatóintézetekben, önkormányzatoknál, szakigazgatásban, vállalatoknál, de akár magánvállalkozásokban is szükség lehet munkájukra. A tanári szakirányt választók a környezeti tantárgyak oktatását, tankönyvek készítését is vállalhatják.

Felvétel feltétele: érettségi bizonyítvány, érettségi tanúsítvány, középiskolai bizonyítvány

Az alábbiakból kell kettőt választani: biológia v. fizika v. földrajz v. informatika v. kémia v. matematika v. természettudomány v. szakmai előkészítő tárgy. Közép vagy emelt szintű érettségi is elegendő.

Többletpontok igazolása és egyéb, jelentkezéshez kapcsolódó dokumentumok: felsőoktatási szakképzés igazolása, fogyatékosság igazolása, gyermekgondozás igazolása, hátrányos helyzet igazolása, nyelvvizsgát igazoló dokumentum, OKJ bizonyítvány, sporteredmény igazolása, tanulmányi, művészeti versenyeredmény igazolása

**Földrajz osztatlan tanári szakra:**

Az osztatlan tanári képzés 2013-tól indult útjára. Hallgatóinknak szakpárban nyílik lehetőségük 4+1 (általános iskolai) és 5+1 (középiskolai) tanári oklevél megszerzésére. A földrajzzal szakpárban választható intézményünkben számos természettudományi, illetve bölcsésztudományi szak is.

A jelentkezőknek pályaalkalmassági vizsgát kell tenniük, melynek célja: a jelölttel való személyes találkozás során tájékozódás a tanárképzésre jelentkező pályaképéről, személyes motivációiról, kommunikációs készségéről, pedagógiai elképzeléseiről.

A pályaalkalmassági vizsgálat elemei:

1. Pedagógiai témájú szövegek alapján egy konkrét nevelési helyzet értelmezése, véleményezése.

2. A motivációs levél alapján beszélgetés a felvételiző pályaelképzeléseiről, karrierterveiről, egyéni életút fejlődési terveiről, arról, hogy miért kíván tanár lenni.

Ha már rendelkezel valamilyen diplomával, akkor mesterszakjaink állnak rendelkezésedre!

**Geográfus (MSc)**

A geográfusok szakterülete az alapvető természeti, környezeti, technikai és társadalmi jelenségekben megnyilvánuló földrajzi törvényszerűségek tanulmányozása, megértése, illetve ezek alapján szakmai megoldások kifejlesztése és alkalmazása. A képzés során a földrajzi ismereteket a grafikai és térképészeti eljárások használatára vonatkozó tudás egészíti ki. A mesterképzés hat választható szakirányának mindegyike a geográfia egy-egy speciális területét és tevékenységi körét fedi le.

A geoinformatika szakirány hallgatói alapvetően geográfiai adatgyűjtésre, ezek értelmezésére, adatbázisrendszerbe illesztésére és feldolgozására készülnek fel. A geomorfológia szakirány a felszínalakulás folyamatával összefüggő problémák feltárására, azok megoldására készíti fel a hallgatókat. A regionális elemzés szakirányon végzettek a területi folyamatok feltárására, előrejelzések készítésére alkalmasak. A táj- és környezetkutatás szakirány hallgatói táj- és környezetvédelemmel, a környezet alakításával foglalkoznak, beleértve annak természeti és társadalmi vonatkozásait, a várható következmények prognosztizálását vagy a rehabilitációs beavatkozások szervezését, irányítását. A terület- és településfejlesztés szakirány a települések és térségek helyzetelemzésére, koncepciók, stratégiák és programok készítésére fókuszál. A turizmusföldrajzi szakirányon végzettek a turizmussal kapcsolatos adottságok és feltételek térségi elemzésére, vizsgálatára készülnek fel. A csak Egerben hallgatható erőforrás- és kockázatelemző, illetve régiómenedzser szakirány a geográfus képzés újszerű, nyugat-európai tendenciákba beilleszkedő megújítását szolgálja.

A hallgatónak a kredit megállapítása alapjául szolgáló ismeretek – felsőoktatási törvényben meghatározott – összevetése alapján elismerhető legyen legalább 65 kredit a korábbi tanulmányai szerint az alábbi ismeretkörökben:

– természettudományos ismeretek (10 kredit): matematika, geomatematika, fizika, kémia, biológia (ökológia), geodézia;

– gazdasági és humán ismeretek (10 kredit): közgazdaságtan, jogi ismeretek, szociológia, menedzsment, európai uniós ismeretek;

– szakmai ismeretek (45 kredit): geomorfológia, hidrogeográfia, biogeográfia, talajföldrajz, népesség- és településföldrajz, általános gazdasági földrajz, regionális földrajz, geoinformatika.

A mesterképzésbe való felvétel feltétele, hogy a felsorolt ismeretkörökben legalább 45 kredittel rendelkezzen a hallgató. A hiányzó krediteket a mesterfokozat megszerzésére irányuló képzéssel párhuzamosan, a felvételtől számított két féléven belül, a felsőoktatási intézmény tanulmányi és vizsgaszabályzatában meghatározottak szerint meg kell szerezni.

A szakra való felvétel feltétele egy felvételi elbeszélgetésen való részvétel. A felvételi vizsgán a jelentkezőknek egy szakmai beszélgetés keretében kell számot adniuk természet- és társadalomföldrajzi ismereteikről, általános szakmai intelligenciájukról a következő témakörökben (a megadott szakirodalomból a kiemelt fejezetek ismerete az elvárás):

1. Természetföldrajz

Szakirodalom:

Kerényi Attila: Általános környezetvédelem, Mozaik Kiadó, Szeged 1995.

Fejezetek:

- A Föld, mint egységes rendszer 9-31 old.

- A környezeti alapprobléma feltárása, megoldási lehetőségek, kísérletek: 67-192 old.

- A földi rendszer állapota, módosult működésének jelei: 237-271. old.

2. Társadalomföldrajz:

Szakirodalom:

Süli -Zakar István (2010): A terület- és településfejlesztés alapjai II. Dialóg Campus, Budapest-Pécs.

A kötet alábbi tanulmányainak ismerete szükséges:

* Patkós Csaba (2010): A régióképződés sajátosságai Magyarországon 156-183. old.
* Kozma Gábor (2010): Az Európai Unió regionális politikája. 213-237 old.
* Süli-Zakar István (2010): Határ menti területek fejlesztése, az eurorégiók és az eurometropoliszok szerepe 275-311 old.
* Molnár Ernő (2010): A magyar terület- és településfejlesztés intézményrendszere 327-353 old.
* Bujdosó Zoltán (2010): A területfejlesztési támogatási források hazai rendszere 354-366 old.

A felvételi során maximum 100 pontot lehet elérni.

A felvételi elbeszélgetésen maximum 50 pont, az alapképzésben, főiskolai vagy egyetemi képzésben megszerzett oklevél minősítése alapján maximum 40 pont (oklevél minősítése×8) szerezhető. Többletpont maximum 10 pont.

**Földrajztanár (MA)**

Amennyiben hagyományos nyolc féléves (volt főiskolai) diplomával rendelkezel, ez a képzés lehetőséget ad arra, hogy kettő félév alatt egyetemi szintű oklevelet szerezz. A bolognai rendszerben alapszakot végzett és a tanári pálya felé orientálódó kollégák számára pedig öt félév alatt teljesíthető ugyanez a képzés.

A jelentkezőknek egy motivációs beszélgetésen kell részt vennie, melynek általános célja:

- a tanári szakma betöltéséhez szükséges személyes motívumok feltárása, valamint

- annak felmérése, hogy a jelölt milyen ismeretekkel bír a jelenlegi oktatási rendszer főbb elméleti, nevelésfilozófiai és módszertani irányzatairól.

- milyen átfogó ismeretekkel rendelkezik a mai oktatási rendszer felépítéséről, struktúrájáról és alternatív formáiról.

2. A bizottság tájékozódjon a jelölt habitusáról, kommunikációjáról, általános személyiségbeli megnyilvánulásairól, attitűdjeiről.

3. A beszélgetés célja még, hogy megállapítsa a jelölt általános tájékozottságát a választott szakterület differenciált kérdésköreiről:

A georendszerek elrendeződésének térbeli törvényszerűségeiről:

- A földrajzi környezet természeti folyamatainak elemzése, a természeti folyamatok kölcsönhatásaként kialakult természeti tájak és a benne ható tényezők bemutatása.

- A földrajzi környezet és a társadalom kapcsolatának földrajzi szempontú magyarázata általános és térbeli vonatkozásokban.

A felvételi során maximum 100 pontot lehet elérni.

A motivációs beszélgetésen maximum 50 pont, az alapképzésben, főiskolai vagy egyetemi képzésben megszerzett oklevél minősítése alapján maximum 40 pont (oklevél minősítése×8) szerezhető. Többletpont maximum 10 pont.

A felvételikről minden további információ megtalálható a következő oldalakon:

<http://www.felvi.hu/>

<http://felvi.ektf.hu>